CELEX: 62010CN0117
Language: mt
Date: 2010-03-03 00:00:00
Title: Kawża C-117/10: Rikors ippreżentat fit- 3 ta’ Marzu 2010 — Il-Kummissjoni Ewropea vs Il-Kunsill tal-Unjoni Ewropea

1.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 113/34
            
         Rikors ippreżentat fit-3 ta’ Marzu 2010 — Il-Kummissjoni Ewropea vs Il-Kunsill tal-Unjoni Ewropea
   (Kawża C-117/10)
   2010/C 113/53
   Lingwa tal-kawża: l-Ingliż
   
      Partijiet
   
   
      Rikorrenti: Il-Kummissjoni Ewropea (rappreżentanti: V. Di Bucci, L. Flynn, K. Walkerová, A. Stobiecka-Kuik, aġenti)
   
      Konvenut: Il-Kunsill tal-Unjoni Ewropea
   
      Talbiet tar-rikorrenti
   
   
               —
            
            
               tannulla d-Deċiżjoni tal-Kunsill 2010/10/KE (1), tal-20 ta’ Novembru 2009, dwar l-għoti ta’ għajnuna mill-Istat mill-awtoritajiet tar-Repubblika tal-Polonja għax-xiri ta’ art agrikola bejn l-1 ta’ Jannar 2010 u l-31 ta’ Diċembru 2013.
            
         
               —
            
            
               tikkundanna lill-Kunsill tal-Unjoni Ewropea għall-ispejjeż ta’ dawn il-proċeduri.
            
         
      Motivi u argumenti prinċipali
   
   Billi adotta d-deċiżjoni kkontestata, il-Kunsill qaleb id-deċiżjoni tal-Kummissjoni li tirriżulta mill-proposta għal miżuri xierqa fil-Punt 196 tal-Linji Gwida dwar l-Agrikoltura 2007 u mill-aċċettazzjoni inkundizzjonata tagħha mill-Polonja, li tobbliga lil din tal-aħħar twaqqaf l-iskema ta’ għajnuna eżistenti għax-xiri ta’ art agrikola sa mhux iktar tard mill-31 ta’ Diċembru 2009. Taħt il-vesti ta’ ċirkustanzi eċċezzjonali, il-Kunsill fil-fatt ippermetta lill-Polonja żżomm din l-iskema sa ma jiskadu l-Linji Gwida dwar l-Agrikoltura 2007 fil-31 ta’ Diċembru 2013. Huwa ċar li ċ-ċirkustanzi mressqa mill-Kunsill bħala bażi għad-deċiżjoni tiegħu mhumiex ċirkustanzi eċċezzjonali ta’ natura li jiġġustifikaw id-deċiżjoni meħuda u ma ħadux inkunsiderazzjoni d-deċiżjoni tal-Kummissjoni fuq dik l-iskema. Il-Kummissjoni tressaq erba’ motivi insostenn tar-rikors għal annullament:
   
               (a)
            
            
               L-ewwel nett, hija tikkunsidra li l-Kunsill ma kellux kompetenza sabiex jaġixxi taħt it-tielet subparagrafu tal-Artikolu 88(2) KE peress li ma ddeċidiex fuq l-applikazzjoni Pollakka fit-terminu ta’ tliet xhur kif stabbilit fir-raba’ subparagrafu ta’ din id-dispożżizzjoni u peress li, fi kwalunkwe każ, l-għajnuna li huwa approva kienet għajnuna eżistenti li l-Polonja kienet intrabtet li telimina sal-aħħar tal-2009 meta aċċettat il-miżuri xierqa proposti lilha mill-Kummissjoni.
            
         
               (b)
            
            
               It-tieni nett, il-Kunsill abbuża mill-poteri tiegħu, meta fittex li jinnewtralizza d-deċiżjoni li miżuri ta’ għajnuna li l-Polonja setgħet iżżomm sal-aħħar tal-2009 imma mhux wara dik id-data setgħu jinżammu fis-seħħ sal-2013.
            
         
               (ċ)
            
            
               It-tielet nett, id-deċiżjoni kkontestata ġiet adottata bi ksur tal-prinċipju ta’ kooperazzjoni leali li tapplika għall-Istati Membri u wkoll bejn l-istituzzjonijiet. Bid-deċiżjoni tiegħu, il-Kunsill ħeles lill-Polonja mill-obbligu tagħha ta’ kooperazzjoni mal-Kummissjoni fir-rigward tal-miżuri xierqa aċċettati minn dak l-Istat Membru dwar għajnuna eżistenti għax-xiri ta’ art agrikola fil-kuntest tal-kooperazzjoni stabbilita fl-Artikolu 88(1) KE.
            
         
               (d)
            
            
               Fl-aħħar nett, il-Kummissjoni ssostni li l-Kunsill għamel żball manifest ta’ evalwazzjoni inkwantu sab li kienu jeżistu ċirkustanzi eċċezzjonali li jiġġustifikaw l-adozzjoni tal-miżura approvata.
            
         
      (1)  ĠU L 4, p. 89